पाएं अपने शहर की ताज़ा ख़बरें और फ्री ई-पेपरडाउनलोड करें
शहर में लॉकडाउन लगा हुआ है और शाम के 6 बजे से सुबह 5 बजे तक कर्फ्यू लगा हुआ है। शहर के हर क्षेत्र में पुलिस ने नाकाबंदी कर रखी है, लेकिन इसके बावजूद भी शहर के बीचोंबीच चोर दस्तक दे रहे हैं। चोर दुकानाें के बाहर लगी पानी की टोंटी तथा एयर कंडीशन के एग्जास्ट फैन के साथ लगी तांबे की पाइप को चोरी कर ले गए हैं, जिससे जाहिर होता है कि कर्फ्यू के बावजूद भी रात को पुलिस जनता की सुरक्षा के प्रति कितनी संजीदा है। बीती रात बीडीपीओ कार्यालय के बाहर बनी मार्केट में एक चाय की दुकान के बाहर लगी हुई पानी की टोंटिया चोरी कर लीं।
वहीं, साथ वाली दुकान पर लगे एयर कंडीशन के एग्जास्ट फैन को लगी हुई तांबे की पूरी पाइप ही चुरा ली। चोरों ने चोरी को तब अंजाम दिया था, जब शहर में रात के समय कर्फ्यू लगा हुआ था तथा पुलिस भी ड्यूटी पर मुस्तैद होती है। चाय की दुकान करने वाले सतनाम अरोड़ा ने बताया कि बीती रात चोर उनकी दुकान के बाहर लगी हुई पानी की टोंटिया चुराकर ले गए, जबकि साथ वाली बॉडी सप्लीमेंट बेचने वाली दुकान के ऊपर एसी के एग्जास्ट फैन के साथ लगी तांबे की तार को काटकर ले गए। दुकानदार राजिंदर ने बताया कि महीना पहले भी चोर तांबे की पाइप चुरा ले गए थे। उन्होंने 3 हजार रुपए खर्च कर दोबारा तांबे की पाइप व गैस भरवाई थी, लेकिन बीती रात फिर चोरों ने तांबे की पाइप चुरा ली। हालांकि दोनों दुकानदारों ने चोरी की शिकायत थाना सिटी पुलिस को दर्ज नहीं करवाई है, लेकिन दुकानदारों का कहना है कि रात के समय पुलिस को अपनी गश्त बढ़ानी चाहिए तथा शरारती तत्वों पर नुकेल कसी जाए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn